**«Үш тілді меңгеру – жарқын болашақтың кепілі»**

Үш тілді білім беру-бүгінгі заман талабы, бәсекеге қабілетті елдер қатарына апарар басты баспалдақтардың бірі. Осы арқылы құзыретті заманауи тұлғаны қалыптастыра аламыз.

 Қазақ тілі -мемлекеттік тіліміз, біздің патриоттығымыздың белгісі болса,ал ағылшын және орыс тілдерін үйретудегі мақсат-өсіп келе жатқан бүлдіршіндердің ертеңгі күні сұранысқа сай маман болуын қамтамасыз ету.

Елбасымыз Н.Ә.Назарбаевтың мақсаты да ,қазақ елін бүкіл ғаламға таныстыру, танымал ел ету, жастары көп тіл білетін білімді, білікті, іскер, бизнесмен, өркениетті көркейген, дамыған 20 елдің қатарына жеткізу [1].

Тіл – халқымыздың басты байлығы болғандықтан, оны ұлтымыздың болашағы балабақша бүлдіршіндерінен бастаған абзал. Мектеп жасына дейінгі кезең - шет тілдерді меңгеру үшін ең қолайлы кезең болып табылады, өйткені кішкентай баланың есте сақтау қабілеті өте жақсы дамиды, айтқанды ұмытпай ұзақ уақыт есінде сақтай алады. Шет тілдерді ерте оқыту – әлемдегі тілдік және мәдени сантүрлілікке қызығушылықтарын арттырады, басқа халықтардың тілдері мен мәдениетін сыйлауға, қатынастық – тілдік мәдениетін дамытуға көмегін тигізеді .

Үш тілді меңгертудегі басты мақсат-мемлекеттік қазақ тілінің халықаралық қолданыстағы орыс,ағылшын тілдерімен терезесін теңестіріп, әлемдік деңгейге көтеріп, жаһан тілдерімен тең қолданылатын биікке жеткізу. Әркезде де бірнеше тілді меңгерген мемлекеттер мен халықтар өзінің коммуникациялық және интеграциялық қабілетін кеңейтіп отырған. Сол себепті, біз балаларымызды өз ауылының, қаласының, елінің аумағында ғана емес, өзге мемлекеттің өкілдерімен тең дәрежеде қарым-қатынас жасауға дайын етіп тәрбиелеуіміз керек.

Ол үшін балалардың қабілеттері мен дарындарын дамытып, оларды нәсіліне қарамастан ана тілін де сөйлеуге, мемлекеттік тілге және әлемдік тілдердің бірін білуге үйретуіміз керек. Себебі, бұл жастағы балалар тілдік құбылысты қабылдау қабілеттілігімен ерекшеленеді: оларда өзінің сөйлеу тәжірибесін, тіл құпияларын байқау қызығушылығы пайда болады. Олар лезде берілген шағын материалды меңгеріп алып, оны өте жақсы кері айтып бере алады. Балалардың жасы қосылған сайын мұндай факторлар өзінің күшін жоғалта бастайды.

Қазіргі заманғы ғылым шет тілін үйрету мектепке дейінгі балалар миының дамуын ынталандыратынын дәлелдеп отыр. Қос тілді ортада өскен балалардың өмірді тану қабілеті бір тілде сөйлейтін балаларға қарағанда жақсы дамиды. Ол үшін сабақты дұрыс ұйымдастыру керек. Дұрыс деген кішкентай балалар үшін қызықты дегенді білдіреді[3].

5-6 жастағы баланың ой – танымы мен сөздік қорын ана тілімізбен қатар орыс және ағылшын тілінде дамыту мақсатымен біздің балабақшаның тіл мамандар бастауымен ересек топ балаларына арналған «Мектеп жасына дейінгі ересек топ балалары үшін тілдердің үшбірлігін дамыту» бағдарламасы құрылды. Бұл бағдарлама ересек топ балаларының шет тілдер негізінің базасын игеруін қамтамасыз етуге және тілдің мәдениеттілігін тәрбиелеуге бағытталған.

Ұсынылып отырған бағдарлама бойынша тіл үйретудің мақсаттары : балаларға өзге тілді меңгерту барысында қарапайым әңгімені түсінуге және қарапайым сөз тіркестерінен тұратын сөйлемдер құрап, сөйлеуге үйрету болып табылады. Бағдарламада (Отан, отбасы, сандар, түстер, көкөн істер, тағамдар, жануарлар, көліктер ) тақырыбында материалдар енгізілген. Аталған бағдарламаға сәйкес 36 сағат есептеліп дайындалған перспективтік жоспар негізінде технологиялық карталар жинағы ұсынылған. Оқу іс-әрекеті барысында балалардың жасы мен даралық ерекшеліктерін ескере отырып жүргізілген жұмыс нәтижесінде:

-дыбыстарды дұрыс айтуға дағдыландыру;

-ересектердің көмегімен шағын тақпақтар мен өлеңдерді жатқа айтуды;

-тақырыптар бойынша қарапайым сұрақтарға жауап бере алуға үйренеді.

Ұсынылып отырған бағдарлама мектеп жасына дейінгі мекемелердің педагогтарына

қолдану үшін өте қолайлы.

2016 жылдың қаңтар айында Көкшетау қалалық білім беру бөлімінің алқа отырысының шешімінің негізінде "Ю. А.Гагарин ат.№ 33 бала бақшасы" МКҚК көптілділік білім ортасын құру идеясын жүзеге асыратын алаң болып табылды. Коллегия шешімін жүзеге асыру бойынша іс-шаралар жоспары құрастырылды. Сол жоспардың іс-шараларының бірі, ол көптілділікті қолдану арқылы театр қызметін ұйымдастыру болатын.

Театр әр балаға қуаныш, қызық, ұмытылмас әсер сыйлайды. Балалардың эстетикалық талғамын, қиялын дамытады. Қазақ халқының өнер жұлдыздарының бірі Ш. Айманов «Театр-адамдарды туыстыратын шығармашылық отбасы, сахна өнері-тіл жетпес құдыретті өмір шындығын білу, яғни адамның сахнаны сүймеуі мүмкін емес»-деген болатын.

Балалар тілін дамытуда, олардың өмірге деген көркемдік көзқарастарын қалыптастыруда театрландырылған қойылымдар ерекше рөл атқарады. Балалар кейіпкерлерді ойнай отырып, олардың іс-әрекеттері мен мінез-құлықтарын біледі және ойын арқылы тілдерін дамыта отырып, адамгершілік жақсы қасиеттері қалыптасады. Сондықтан да, театр қойылымдары балабақша тәрбиеленушілері үшін маңызын еш уақытта жоймақ емес.

Мақсаты – тыңдаушыға ғибрат ұсынумен бірге эстетикалық ләззат беру. Театрдың атқаратын қызметі кең: ол әрі тәрбиелік, әрі көркем-эстетик. әдеби қазына. ертегінің бүкіл жанрлық ерекшелігі осы екі сипатынан көрінеді.

Театр арқылы келесі міндеттерді шешуге болады:

1.Балалардың бойындағы агрессивті, қорқыныш сезімдерін төмендету, қиындықтарды жеңе білуге үйрету.

2.Шығармашылық қабілеттерін дамыту, өз пікірлерін, ойларын айту дағдыларын қалыптастыру.

3. Қарым- қатынас жасаудың табиғи, эмоциональды қабілеттерін дамыту.

 Алдын-ала жасалатын жұмыстар :

- балалардың жас ерекшеліктеріне байланысты материалдарды жинақтау;

-қойылымдарға қажетті театр түрлерін іріктеп, дайындау;

-қойылымдарға керекті көрнекіліктер мен құрал-жабдықтарды дайындау (ширма, атрибуттар кастюмдар т.б.)

-ата-аналармен жұмыс: қойылымдарға ата-аналарды қатыстыру, газеттер, жылжымалы папкалар шығару, қажетті жабдықтар дайындауға көмектесу.

Осыған орай балабақшамыздың ағылшын тілі мұғалімімен бірлесіп сабақтан тыс уақытта ертегі- қойылымдарға көп қөңіл бөлетін болдық. Бала тәрбиесіне ерекше әсер ететін ертегі әлемі. Ертегілер балаларды білгір, батыл, ойшыл, еңбекқор, өнерпаз болуына ықпал етеді. Ертегілер немесе шағын көріністер бойынша қойылым көрсету үшін біз алдымен жүйелі түрде дайындық жұмыстарын өткіземіз. Біріншіден ертегіні ауызша айтып береміз, оны қазақ тіліне содан кейін ағылшын тіліне аударып, түсіндіреміз. Содан кейін балалар өздеріне ұнаған кейіпкерлерін таңдап алады. Сонда ғана әр балаға олардың сөздерін қайталатып, жатқа үйретеміз. Сабақтан тыс ұақытта баламен жеке жұмыс жасаймыз. Ал ертегіні сахналаған кезде, балалар кейіпкерлердің сөзін жатқа айта отырып, мінез-құлқын, іс-әрекетін көрсетуге тырысады. Дайын ертегілерді балабақшада өтетін ертеңгіліктерде, семинарларда көрсетеміз. Ата-аналарға өте ұнайды, өз ризашылықтарын айтып жатады. Балалар сахналау барысында сол бейнеге ене жүріп, ұжымдық қарым-қатынасқа түседі, ойнаған кейіпкердің көңіл-күйін, жаңа бейнені қабылдау кезіндегі шығармашылық қабілетін көрсетеді, тілі дамиды, жатық сөйлеуге үйренеді, сөздік қорын байытады, және ұялшақ балаларды ортаға тартып сабаққа қызығушылығын арттырады. Балаларға ертегілерді сахналау өте ұнайды.

Жұмысты жүйелі жүргізу негізінде төмендегі нәтижелерге қол жеткізіледі;

-балалар тілі дамиды;

- сөздік қорлары толығады;

- байланыстырып сөйлеуге дағдыланады;

-дұрыс дыбыстау, мәнерлеп сөйлеу дағдылары қалыптасады;

- театр өнеріне деген қызығушылықтары артады:

Қорыта келгенде, театр балалардың көркем қабілеттіліктерін жетілдіріп қана қоймай оларды тұлға аралық қарым-қатынасқа, өнерге деген қызығушылықтарын арттырады. Сонымен бірге сахнаға бейімделген балалардың бойында өзіне деген сенім артып, алғашқы қол шапалақтауларды сезіне алады. Қалай десекте театр- балалар үшін мереке, демалыс орны. Ал осындай бақытқа жол ашу біздер мұғалімдер үшін үлкен табыс.

Мектеп жасына дейінгі балаларға қазақ, ағылшын және орыс тілдерін игерту жолдары сан алуан. Солардың бірі ТРИЗ(ӨТТШТ) технологиясы. Өз тәжірибемде мен ТРИЗ технологиясының әдіс-тәсілдерін қолданып жүрмін.

Осы технология негізінде баланың ойлау, қиялдау, шығармашылық тұрғыдан көзқарасы артады. Мектепке дейінгі тәрбиеленушіге ТРИЗ - бұл ұжымдық ойындар, сабақтар және қызықты әдіс-тәсілдер жүйесі. Оқу іс- әрекетінде ТРИЗ элементтерін қолданған шақта балалар ұялшақтық қасиеттерінен арылады, қиялдық ойлау жүйесі дамып, ой-өрістері толығады. Бүл технологияны пайдаланатын мұғалім де, бала да қиындықсыз бірін-бір түсіне алады. Ал тақырыптарға байланысты сызба-схемалардан үйренген жеке сөздерден сөйлем құрастыруға, сөйлемдерден әңгіме құрастыруға таптырмайтын қазына. Сызбаларға қарап, балалар әңгіме құрастыруды тез үйренеді.

Әсіресе жыл мезгілдеріне арналған сызбаны әр сабақта қолдануға болады. Бұл сызба қарап балалар жыл мезгілдерін, ай аттарын тез есте сақтауға, табиғат құбылыстарын атауға, жыл мезгіліне байланысты адамдардың, жануарлардың, құстардың әрекеттерін әңгімелеуге үйренеді. Жеміс-жидектерге арналған сызба бойынша балалар олардың түрін, түсін, дәмін, қайда өсетінін сипаттап бере алады. Мысалы, алманы сипаттау: алманың түсі қызыл, пішіні- дөңгелек, дәмі- тәтті, ол ағашта өседі, жеміс, біз оны жейміз. Жануарларға арналған сызба бойынша бұл үй жануары ма,әлде жабай жануар ма екенін, немен қоректенетінін, қайда мекендейтінін, төлін атап беруге үйренеді.

Міне, осылай әрбір жаңа тақырып бойынша сызбалар қолдануға болады. ТРИЗ технологиясының әдіс-тәсілдерін қарастыра отырып, сабақтар циклын құрастырдым, дидактикалық көрнекі құралдар даярладым.

Мектеп жасына дейінгі балалар өзге тілді үйренуге икемделген : олар қысқа тіл материалын оңай жаттап алып, оны айтып бере алады, бірақ, бұл жаста баланың зейіні тұрақсыз ,сондықтан тіл үйрету ойын түрінде, түрлі әдіс –тәсілдерді қолдана отырып жүргізіледі [2]. Сол әдіс-тәсілдердің бірі мнемо сызбалар. Мнемо сызбалар арқылы балалар мақал-мәтелдерді ,тыйм сөздерді, тақпақтарды тез жаттап алады. Мысалы "Отбасы" тақырыбын өткен кезде, қара түсті мнемо сызбасымен сызылған, тірлі-түсті суреттелген мақал-мәтелдерді қолданамын "Ата-бәйтерек, бала-жапырақ", "Ана- біреу, ағайын-алтау" осындай мақал-мәтелдердің, тыйым сөздердің, санамақтардың сызбалары, суреттері әр тақырып бойынша дайындалып, жинақталған.Осындай тиімді тәсілдер балалардың лексиканы меңгеруін жеңілдетеді, сөздік қорын молайтады. Тәжірибеде көрсеткендей, олар ұсынылған материалды қызығушылықпен ұғып алады, тіл үйрену біліктері мен дағдылары қалыптасады. Сонымен қатар, қазіргі таңда ата-аналар тарапынан да баласының тіл үйренуіне қызығушылық танытуда. Балабақшамызда қазақ тілінен «Сөз мәнері» атты ақылы үйірме ұйымдастырылған, ата-аналарының қалауымен сол үйірмеге жүзден аса өзге ұлт балалары қатысады.

 Балаларға үш тілді үйрету үшін мұғалім өзі әрқашан ізденіп, қарқынды жұмыс жасау керек деп ойлаймын. Алдыма қойған мақсатым: жаңа технологиялық тәсілдерді қолдана отырып, балаларға сапалы да терең білім беру, олардың ойлау дағдылары мен есте сақтау қабілеттерін жетілдіре отырып, үш тілде еркін сөйлеу дәрежесін көтеру.

Үштілділіктің пайдасы, жоғарыда айтқандай, біріншіден, еліміздің бәсекеге қабілетті елдердің қатарына қосылуына септігін тигізсе, екіншіден, бірнеше тілді үйренген баланың болашағы жарқын болатынына сенімдімін.

**Қолданылған әдебиеттер:**

1. Ақиқат. 2013 жыл, №1. «Қазақстан – 2050» стратегиясы – қалыптасқан мемлекеттің жаңа саяси бағыты. Қазақстан Республикасының Президенті Н.Ә.Назарбаевтың Қазақстан халқына жолдауы

2. Метербаева К.М." Мектеп жасына дейінгі балаларды байланыстыра сөйлеуге қалыптастыру әдістемесі " (5-7 жас)  «Қыздар университеті» баспасы Алматы,2013

3. Баймұратова Б. «Мектеп жасына дейінгі балалар тілін дамыту методикасы.» 2-6 жасаралығы.Алматы: Рауан, 1992